King Boxer

King Boxer er en hongkongkinesisk action- og kampsportfilm fra 1972 regissert av Jeong Chang-hwa. Filmen handler om Chi-Hao, en ung lovende kampsportutøver som sendes til en ny skole for å forbedre sine kamkunster. Lederen ved en konkurrerende skole leier tre japanske karateeksperter for å angripe og ødelegge skolens beste elever slik at hans egen sønn skal kunne vinne en viktig turnering. Chi-Hao er en av dem som blir rammet og blir påført alvorlige skader på hendene. Han nekter imidlertid å gi opp og iverksetter et intensivt treningsopplegg. Omsider behersker han "jernneve"-teknikken som bare de færreste ved skolen er innviet i. Til tross for at de japanske lakeiene forsøker å stanse ham rekker han såvidt turneringen hvor han slår konkurrentene og kåres til seierherre. Like etter blir han kontaktet av sin kjæreste som forteller ham at samme gjeng har angrepet og drept hennes far - hans gamle lærer. Midt under feiringen blir skolens lærer knivstukket og drept av lederen for den rivaliserende skolen. Ugjerningsmannen unnslipper, men forfølges av Chi-Hao som oppsporer og til slutt bekjemper både ham og hans lakeier. Til slutt bekjemper han lederen for den japanske gruppen. Hovedrollen spilles av Lo Lieh, mens sentrale biroller spilles av Chao Hsiung, Wang Ping, Wong Gam-Fung og Tien Feng. Filmens originalspråk er kinesisk, men den ble lansert internasjonalt med engelsk dubbet tale.

King Boxer ble en internasjonal suksess og bidro til å bane vei for kampsportsjangeren utenfor Øst-Asia. Den ble Lo Lieh gjennombrudd som skuespiller.

Om filmen 
King Boxer ble en internasjonal suksess og bidro i betydelig grad til å bane vei for kampsportsjangeren (martial arts film) utenfor Øst-Asia, spesielt i den vestlige del av verden. Den var den første kampsportfilmen fra Hongkong som fikk omfattende kinovisning i USA. Der ble den vist under tittelen Five Fingers Of Death og lå øverst på kinotoppen to uker på rad. I USA ble den den nest mest besøkte innen sin sjanger i 1973 (etter Enter the Dragon). Den ble også populær i deler av Europa.

Den innbrakte over 70 millioner kroner på verdensbasis (i rentals). Produksjonkostnadene var på ca to millioner kroner.

Filmen er uvanlig voldelig i forhold til samtidige filmer, noe som gjorde at den vakte en del anstøt hos publikum og fikk problemer med sensuren i en del land.

Rollebesetning (utvalg) 

 Lo Lieh – Chao Chih-Hao
 Wang Ping – Sung Ying Ying, Chao kjæreste
 Tien Feng – mester Meng Tung-Shan
 Wong Gam-Fung – sangerinnen Yen Chu-Hung
 Chao Hsiung – Okada 
 Tung Lam –  Meng Tien-Hsiung
 Fang Mian – mester Suen Hsin-Pei
 Ku Wen-Chung – mester Sung Wu-Yang
 James Nam Seok-Hoon – Han Lung
 Kim Ki-Joo – Chen Lang, leiesoldat
 Bolo Yeung – Pa Tu-er, mongolsk gatekjemper

Referanser

Eksterne lenker 
 

Filmer fra 1972
Hongkongkinesiske actionfilmer
Hongkongkinesiske kampsportfilmer
Actiondrama